text: Veteraner skal have mere opmærksomhed
  14 december 2015 kl. 13.32
  Sønderborg Kommune ansætter en veterankoordinator, der skal sikre, at veteraner kommer tilbage på arbejdsmarkedet. 
  I Sønderborg Kommune bor der omkring 400 veteraner, der har været udsendt på internationale fredsbevarende opgaver i løbet af de seneste årtier.
  Men kommunen oplever, at når de udsendte kommer hjem, så har de mistet tilknytningen til arbejdsmarkedet.
  - Vi oplever, at mange af de udsendte har problemer med at vende tilbage til arbejdsmarkedet, når de kommer hjem igen, siger Tim Hansen, direktør i erhverv, beskæftigelse og sundhed i Sønderborg Kommune.
  Kommunen har derfor besluttet at ansætte en veterankoordinator til jobcentret. Her kan koordinatoren samarbejde på tværs af forvaltninger, offentlige instanser og virksomheder.
  - Det skal få veteraner hurtigere i arbejde igen, så vi kan få dem i gang med det normale liv. Det kan for nogle være en udfordring, når de kommer et halvt år fra et område i verden, som er rigtig kedeligt, siger Claus Klaris, byrådsmedlem, Venstre, Sønderborg Kommune.
  Kommunen ansætter veterankoordinatoren i starten af 2016.
  
  